DA Den Europæiske Unions Tidende C 85/17

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 85/11)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»MELTON MOWBRAY PORK PIE«

EF Nr.: UK/PGI/005/0335/13.02.2004

BOB ( ) BGB ( X )

Dette resumé indeholder de vigtigste elementer af varespecifikationen og tjener til information.

1. Medlemsstatens ansvarlige myndighed:

Navn: Department for the Environment, Food and Rural Affairs Adresse: Food Chain Marketing and Competitiveness Division Food Exports and Regional Food Branch Area 4C Nobel House 17 Smith Square London SW1P 3JR United Kingdom Tlf. (44-207) 238 66 87 Fax (44-207) 238 57 28 E-mail: simon.johnson@defra.gsi.gov.uk

2. Sammenslutning:

Navn: The Melton Mowbray Pork Pie Association Adresse: P.O. Box 5540 Melton Mowbray Leicestershire LE13 1YU United Kingdom Tlf. (44-166) 456 93 88 Fax — E-mail: mocallaghan@tiscali.co.uk Sammensætning: Producent/forarbejdningsvirksomhed ( X ) Andet ( )

3. Produktets art:

Kategori 1.2 — Kødprodukter (opvarmet, saltet, røget, m.m.)

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Melton Mowbray Pork Pie«

4.2. Beskrivelse: Melton Mowbray Pork Pie er en svinekødspie omsluttet af konvekse dejsider, der giver pien sin karakteristisk buede facon. Den bagte dej er gyldenbrun og har en fed konsistens. Svinekødsfyldet er usaltet og er derfor gråt — har farve som flæskesteg. Fyldet er saftigt og findelt. Produktets kødindhold skal mindst udgøre 30 %. Mellem kødfyldet og dejhylsteret er der et lag sky.

Den bagte piedej har en let fed, ristet smag, mens fyldet har udtalt kødsmag og er krydret med især peber.

Kødpierne må ikke indeholde kunstige farvestoffer, aromastoffer eller konserveringsmidler. De forhandles i forskellige størrelser og vægt hos traditionelle slagtere, i supermarkeder, delikatesseforretninger og fødevareforretninger.

4.3. Geografisk område: Byen Melton Mowbray og det omkringliggende område, der afgrænses som følger:

Mod nord af hovedvej A52 fra motorvej M1 til hovedvej A1, herunder byen Nottingham.

Mod øst af hovedvej A1 fra hovedvej A52 til A605, herunder byerne Grantham and Stamford.

Mod vest af motorvej M1 fra hovedvej A52 til A45.

Mod syd af hovedvej A45 og A605 fra motorvej M1 til hovedvej A1, herunder byen Northampton.

En lokalhistoriker har på grundlag af omfattende undersøgelser påvist, at der i begyndelsen af og hen mod midten af det nittende århundrede, da man begyndte at fremstille Melton Mowbray Pork Pies kommercielt, ville have været geografiske og økonomiske hindringer, som begrænsede produktionen til byen Melton Mowbray og området umiddelbart omkring.

Det geografiske område beskrevet ovenfor er større end det oprindelige produktionsområde. Heri er der taget hensyn til, at disse hindringer efterhånden mistede deres betydning, og det anerkendes, at produktionen af Melton Mowbray Pork Pies i de sidste 100 år har foregået i overensstemmelse med den nedenfor beskrevne produktionsmetode i det større område omkring Melton Mowbray.

4.4. Bevis for oprindelse: Beviset for at produktet er fremstillet i det afgrænsede produktionsområde føres ved hjælp af producenternes registre og de sporbarhedsordninger, der er indført. Det udpegede kontrolorgan foretager årlige kontroller hos hver enkelt producent for at sikre, at varespecifikationen overholdes.

Kontrolorganet udsteder et certificeringsnummer til hvert medlem, som skal fremgå af emballagen og ethvert andet materiale, der anvendes i forbindelse med salg af kødpierne. Ved hjælp af dette særskilte nummer kan hver pie spores direkte tilbage til producenten. For nogle småproducenter gælder det, at visse produkter kun sælges fra deres egne salgssteder, mens storproducenterne sælger deres produkter via de store detailhandlere.

Producenterne får et sundhedsmærke af Food Standards Agency, som sammen med datokoden giver fuldstændig sporbarhed af produktet fra salgsstedet til varepartiet og, for hver eneste af produktets ingredienser, til den godkendte leverandør.

Melton Mowbray Pork Pie Association kontrollerer anvendelsen af sammenslutningens eget ægthedsstempel, som medlemmerne får udleveret. Dette stempel skal fremgå af al emballage og materiale, der anvendes på salgsstedet.

4.5. Produktionsmetode: Der må kun anvendes følgende råmaterialer til fremstillingen af Melton Mowbray Pork Pies:

Produktionsmetoden er som følger:

Ingredienserne samles til en dej, som formes til bunde og låg og derefter hviler.

Svinekødet skæres i små tern eller hakkes og blandes med de øvrige ingredienser, som anvendes til piefyldet.

Dejbundene blokkes ud og sættes enten fast i ringe eller placeres om en kegle eller lignende støtteanordninger.

Piefyldet fordeles herefter i dejhylstrene, og de forskårne låg eller dejplader placeres oven i pierne og trykkes på plads hele vejen rundt. Nogle kødpier formes i hånden, andre lukkes i hånden med en dekorativ bølgekant.

Pierne tages ud af ringene og sættes på en bageplade uden støtte. De kan fryses på dette stadium med henblik på senere bagning, eller sælges frosne og bages derhjemme.

Pierne bages til de er gyldenbrune, hvorefter de køles af og fyldes med sky.

De køles til under 8 °C.

Pierne kan nu emballeres og datomærkes med henblik på detailsalg, eller de kan forblive uemballerede. Pierne kan opbevares koldt, inden de sælges. Nogle sælges varme senest fire timer, efter at skyen er hældt på.

Pierne sælges i mange forskellige detailforretninger fra store supermarkeder til producenternes egne salgssteder.

4.6. Tilknytning: Fra det sekstende århundrede og frem blev store landområder omkring Melton Mowbray opdelt i parceller. Dermed forsvandt de store åbne marker fra landskabet, og de mindre marker med levende hegn, som er så karakteristiske for landbrugsområderne i East Midlands, begyndte at tage form. Fåreholdet på de åbne marker, som havde været den vigtigste landbrugsaktivitet indtil da, ophørte således til fordel for kontrolleret kvæghold. Mælkeoverskuddet fra køerne blev anvendt til fremstilling af ost, navnlig Blue Stilton. Valle er et biprodukt fra ostefremstilling. Valle blandet med klid egner sig fortrinligt til svinefoder. På malkekvægsbrugene indrettede man derfor svinestier og fodrede svinene med overskuddet fra osteproduktionen.

I Leicestershire indhegner man marker ved at plante hvidtjørn langs skellene. Når hækken er ca. to meter høj, lægges den ned, således at den danner en uigennemtrængelig barriere langs med den grøft, der danner skel, hvilket er en ideel rævesti. Som følge heraf voksede rævebestanden. Man begyndte derfor at jage rævene med hundekobler for at holde bestanden nede. Hundekoblerne blev dirigeret af ryttere, og sådan udviklede rævejagten sig til en efterårs-/vintersport. Fra midten af det attende århundrede tog de årlige rævejagter udgangspunkt i byen Melton Mowbray. I efterårs- og vintermånederne blev svinene slagtet, og der blev fremstillet kødpier. Jægernes assistenter havde kødpier med i lommen og spiste dem i løbet af dagen, hvor de flyttede hestene fra landsby til landsby, så de stod klar til de velhavende jægere. De travle ryttere fik snart øje på de jævne, lækre bondepier og begyndte selv at tage dem med sig i tasker og lommer til fortæring undervejs.

De velhavende jægere blev så begejstrede for de dejlige kødpier, der blev serveret til morgenmad, at de også ville have dem serveret i deres klubber i London. Edward Adcock begyndte derfor i 1831 at sende kødpier fra Melton Mowbray til London med den daglige diligence fra Leeds til London. Således begyndte den kommercielle afsætning af kødpierne.

Med anlægningen af jernbanen forvandlede industrien sig. I stedet for at sende pierne med de hestetrukne daglige diligencer til London og andre storbyer, anvendte man nu særligt indrettede godsvogne. Der blev bygget bagerier tæt ved Melton Mowbray togstation, og pierne blev transporteret rundt i hele Det Forenede Kongerige, endda til Australien, New Zealand og Sydafrika i kølerummet på de fragtskibe, der skulle retur til disse lande. Kødpiernes omdømme bredte sig, og fra 1870 til 1900 oplevede kødpieindustrien et boom. Som følge af produktets voksende popularitet forsøgte nogle af de førende producenter uden held at beskytte navnet mod efterligninger.

Første verdenskrig satte en stopper for eksporten og markerede begyndelsen til den efterfølgende nedgangsperiode. Inden for de seneste 20 år har industrien dog oplevet et nyt opsving, og producenterne har igen udvidet produktionen for at imødekomme den stigende efterspørgsel efter denne alsidige fødevare. Melton Mowbray Pork Pies fremstillet i produktionsområdet sælges nu gennem mange af de store supermarkedskæder og bliver nu igen eksporteret.

Melton Mowbray Pork Pies har i den seneste tid fået opmærksomhed fra forskellige sider. Den internationale rejseguide »Lonely Planet« udpeger byen Melton Mowbray som den by, der producerer verdens bedste svinekødspier. Produktets generhvervede popularitet blev bekræftet i 1996, da hertugen af Gloucester under et besøg hos en producent gjorde reklame for pierne ved at lade sig fotografere til en avisartikel smagende på en Melton Mowbray Pork Pie. BBC har ligeledes i forbindelse med deres populære program »Food and Drink«, der vises i den bedste sendetid, lavet en reportage om Melton Mowbray Pork Pies.

Melton Mowbray Pork Pies adskiller sig klart fra andre svinekødspier, både hvad angår emballage, form og markedsføring på salgsstedet. Prismæssigt ligger de 10-15 % højere end de øvrige svinekødspier på markedet, fordi de har et særligt omdømme, der placerer dem i en klasse for sig og berettiger den lidt højere pris. Melton Mowbray Pork Pie Association blev oprettet i 1998 for at forene alle producenter i produktionsområdet med henblik på at sikre beskyttelse af den ægte Melton Mowbray Pork Pie og oplyse om produktets oprindelse.

4.7. Kontrolinstans:

Navn: Product Authentication Inspectorate Limited Adresse: Rowland House 65 High Street Worthing W. Sussex BN11 1DN United Kingdom Tlf. (44-190) 323 77 99 Fax (44-190) 320 44 45 E-mail: paul.wright@food-standards.com

4.8. Mærkning: Efter registrering mærkes produktet med PGI, Protected Geographical Indication (BGB, beskyttet geografisk betegnelse) ved siden af det registrerede navn.

(1) EUT L 93 af 31.3.2006, s. 12.